దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
టెస్టులపై బీసీసీఐ శీతకన్ను వేస్తోంది: గంభీర్
వన్డే, టీ20ల మోజులో పడి.. టెస్టు క్రికెట్‌‌ ఆదరణని భారత క్రికెట్ నియంత్రణ మండలి (బీసీసీఐ) పట్టించుకోవడం లేదని టీమిండియా వెటరన్ ఓపెనర్
Samayam Telugu | Updated:
May 17, 2018, 07:00PM IST
వన్డే, టీ20ల మోజులో పడి.. టెస్టు క్రికెట్‌‌ ఆదరణని భారత క్రికెట్ నియంత్రణ మండలి (బీసీసీఐ) పట్టించుకోవడం లేదని టీమిండియా వెటరన్ ఓపెనర్ గౌతమ్ గంభీర్ విమర్శించాడు. ప్రస్తుతం జరుగుతున్న ఇండియన్ ప్రీమియర్ లీగ్ (ఐపీఎల్)‌‌కి కల్పిస్తున్న ప్రచారంలో కొంచెం కూడా టెస్టు‌లకి కల్పించలేదని.. దీంతో... క్రమంగా అభిమానులు ఐదురోజుల సుదీర్ఘ ఫార్మాట్‌కి దూరమవుతున్నారని గంభీర్ వెల్లడించాడు. తాజాగా బీసీసీఐ పాలకుల కమిటీ అధ్యక్షుడు వినోద్ రాయ్, బీసీసీఐ సీఈవో రాహుల్ జోహ్రీని కలిసిన గంభీర్.. టెస్టు క్రికెట్ మనుగడని కాపాడాలని విన్నవించాడు.
‘వన్డే, టీ20లకి ఇచ్చే ప్రాధాన్యం.. టెస్టు క్రికెట్‌కి బీసీసీఐ ఇవ్వడం లేదు. 2011లో ఈడెన్ గార్డెన్స్ వేదికగా వెస్టిండీస్‌తో జరిగిన టెస్టు మ్యాచ్ నాకు ఇంకా గుర్తుంది. ఆ మ్యాచ్‌లో మొదటి రోజు భారత్ బ్యాటింగ్ చేస్తుండగా.. స్టేడియంలో వెయ్యి మంది మాత్రమే అభిమానులున్నారు. వీరేంద్ర సెహ్వాగ్, సచిన్ టెండూల్కర్, వీవీఎస్ లక్ష్మణ్ లాంటి ఆటగాళ్లు మ్యాచ్ ఆడుతుంటే.. కేవలం 1000 మంది మాత్రమే అభిమానులు స్టేడియంలో ఉంటే ఎలా ఉంటుందో ఓసారి ఊహించండి. టెస్టు క్రికెట్‌కి ఆదరణ తగ్గడానికి కారణాలేంటో..? నాకు తెలీదు. ఒకవేళ టీ20, వన్డేల సంఖ్యని తగ్గిస్తే మళ్లీ టెస్టులకి పూర్వ వైభవం వస్తుందేమో..?’ అని గంభీర్ ఆశాభావం వ్యక్తం చేశాడు. జులైలో జరగనున్న ఇంగ్లాండ్‌ పర్యటనలో తొలుత మూడు టీ20లు, మూడు వన్డేలు ఆడనున్న భారత్.. ఆ తర్వాత ఐదు టెస్టులు ఆడనుంది. ఈ పర్యటనకి గంభీర్‌ ఎంపికవలేదు.